כך מרמים אותנו: המסמכים, הדו"חות והתעודות שזייפה ההנהלה במשך שנים - שוק ההון - TheMarker
מנכ"ל נגב קרמיקה לשעבר, אבי מוטולה, אינו המנהל היחיד בחברה שרימה: שורה של מנהלים שיתפו עמו פעולה וקיבלו בונוסים ושכר מנופח לפי החשד, פעולות מרמה הובילו להגדלת שורת הרווח בדו"חות של נגב בין היתר, החזיקה נגב מחסן וירטואלי עם מלאי פיקטיבי
רישום הכנסות כפולות באמצעות חשבוניות פיקטיביות, הגדלה פיקטיבית של המלאי, הקדמת הכנסות ותיארוך לאחור של תעודות משלוח וחשבוניות — אלו הן רק חלק מפעולות המרמה שביצעו בדו"חות הכספיים, לפי החשד, אבי מוטולה, לשעבר מנכ"ל קבוצת נגב ו אפריקה תעשיות , ואביהו איבשיץ, לשעבר סמנכ"ל הכספים של קבוצת נגב.
לפני כשבועיים הודיעה פרקליטות מיסוי וכלכלה למוטולה ולאיבשיץ על כוונתה להגיש נגדם כתבי אישום. כתבי החשדות בפרשה מראים איך השניים פעלו בדרכי מרמה להגדלת ההכנסות של קבוצת נגב בדו"חות הכספיים, והם מראים גם איך הצליח מוטולה לגרור אחריו עובדים רבים בקבוצה, בכירים וזוטרים, כדי לבצע פעולות מרמה חמורות שנועדו להגדיל את ביצועי החברה. מלבד מוטולה ואיבשיץ הוזמנו לא פחות מתשעה עובדים לשימועים לפני הגשת כתב אישום. לפי החשד, חלקם קיבלו במהלך השנים בונוסים תמורת הפעולות שביצעו.